鳬鷖亭
作者：關景仁
朝代：宋

paragraphs: 古有鳬鷖詩，喜物遊太平。
今見鳬鷖樂，爲作鳬鷖亭。
夜安洲渚棲，晝無羅網驚。
羣嬉固儔匹，適意相飛鳴。
春風藻荇稠，夜雨波瀾清。
特以王澤深，遂此微物生。
飛甍枕秦臺，繚繞寒蕪城。
俯目瞰清泚，日羨鳬鷖情。
自惟縣令暇，朝夕親編氓。
土瘠民半餒，役頻民少寧。
嗟爾多蹙迫，豈與鳬鷖並。
我心徒爾嗟，奈何存典刑。
爾勞憫以恕，爾重移之輕。
庶幾皆有樂，共戴君聰明。
民安令亦暇，臨流解塵纓。
卒歲可歸去，白髮南山耕。